Kenner: Vitamien D en lugweginfeksies | Baba-En-Kleuter
Anel Kirsten, geregistreerde dieetkundige
VRAAG: My baba is nou agt maande oud en het die afgelope maande 'n hele paar keer brongiolitis gekry. Ek het gelees dat daar 'n verband is tussen asemhalingsiektes van die boonste lugweg en 'n vitamien D-tekort. Moet ek my baba laat toets om vas te stel of hy 'n vitamientekort het of moet ek hom net 'n aanvulling gee? Kan dit skade aanrig?
ANEL KIRSTEN ANTWOORD: Sommige studies het gewys dat daar 'n verband kan wees tussen 'n mens se vitamien D-vlak en die risiko vir asemhalingsiektes van die boonste lugweg, terwyl ander studies weer geen verband kon vind nie. Daar is dus nie klinkklare bewys dat vitamien D-aanvullings asemhalingsinfeksies help voorkom of behandel nie; meer navorsing is nodig.
Navorsing het wel gewys dat mense met te min vitamien D meer geneig tot asemhalingsiektes is omdat vitamien D 'n belangrike rol speel in die ondersteuning van ons immuunstelsel, wat virusse en infeksies beveg. Kinders se immuunstelsel is nog nie so goed ontwikkel nie en daarom is hulle meer geneig tot asemhalingsinfeksies.